አሜሪካ  በፕዮንግያንግ ላይ ጠበቅ ያለ  እርምጃ  ሊወሰድ  እንደሚገባ አሳሰበች
አሜሪካ  በፕዮንግያንግ ላይ ጠበቅ ያለ እርምጃ መወሰድ እንዳለበት  እያሳሰበች ትገኛለች ።የመንግስታቱን ድርጅት ክልከላዎች እንዳሻት በመተላለፍ የኒውክሌርና የሚሳኤል ሙከራዎችን የምታደርገው ሰሜን ኮርያ ዛሬም በአሜሪካና አጋሮቿ በፀብ አጫሪነት ድርጊቷ ክፉኛ እየተወገዘች ነው፡፡ዓለም ዓቀፉ ማህበረሰብ ፒዮንግያንግ ከእኩይ ድርጊቷ እንድትታቀብ ጠበቅ ያለ እርምጃ ሊወስድባት እንደሚገባ አሜሪካ በጽኑ ማሳሰቡን ተያይዘዋለች፡፡በተለይም ከፒዮንግያንግ ጋር ጥሩ ጉርብትናና ግንኙነት እንዳላት የሚነገርላት ቤጂንግ ጎረቤቷን እንድታሸማግል አሜሪካ በተደጋጋሚ ጠይቃለች፡፡የአሜሪካው ፕሬዚዳንት ዶናልድ ትራምፕ ከቻይናው አቻቸው ዢ ጂንፒንግ ጋር ባለፈው ሚያዝያ ወር በአሜሪካ ፍሎሪዳ ተገናኝተው በስፋት ተወያይተዋል፡፡ ፒዮንግያንግ ከፀብ አጫሪነት ድርጊቷ እንድትታቀብ ዢ የበኩላቸውን ጥረት እንዲያደርጉ ትራምፕ አደራ ብለዋቸዋል፡፡ቻይና ጎረቤቷ ሰሜን ኮርያ በተለይም የመንግስታቱን ማዕቀቦች በመተላለፍ የምታከናውናቸውን የሚሳኤል ልማትና ሙከራዎች እንድታቆም በተደጋጋሚ አሳስባለች፡፡ ከፒዮንግያንግ በምታስገባው የድንጋይ ከሰል ላይ ማዕቀብ በመጣል ምርቱ ወደ አገሯ እንዳይገባ ከልክላለች፡፡ ፒዮንግያንግ ከድርጊቷ ባትታቀብም፡፡ይህም ሆኖ ታዲያ የቻይና ጥረት በሰሜን ኮሪያ ጉዳይ ለዘብተኛ አቋም ነው ያላት በምትላት አሜሪካም ይሁንታን አግኝቷል፡፡ፕሬዚዳንት ትራምፕ ቻይና ሰሜን ኮርያ ካልተገባው ድርጊቷ እንድትታቀብ የበኩሏን ጥረት አድርጋለች ሲሉ ተደምጧል፡፡  ‹‹የሚፈለገውን ውጤት ባያመጣም በሰሜን ኮሪያ ጉዳይ የፕሬዚዳንት ዢና የቻይና ህዝብ የሚያደርጉትን ጥረት አደንቃለሁ፡፡ ›› ብለዋል፡፡ ፕሬዚዳንት ትራምፕ ይህን አስተያየት የሰጡት ከቻይና ጋር ያላቸውን ፖሊሲ የመቀየር ፍላጎታቸውን ለማንፀባረቅ ይሁን አልያም የሰሜን ኮሪያ ጉዳይ አስቸጋሪነትን ለመግለፅ የታወቀ ነገር የለም ተብሏል፡፡አሜሪካ በሰሜን ኮሪያ ታግቶ በፅኑ ህመም ወደ አገሩ ከተመለሰ በኋላ ለሞተው ዜጋዋ ሰሜን ኮርያን ተጠያቂ አድርጋለች፡፡ ሰሜን ኮሪያ ተማሪውን በማሰቃየት ህይወቱ እንዲያልፍ ማድረጓን በመክሰስ፡፡አሜሪካ የስለላ ሳተላይት ወደ ሰሜን ኮሪያ የኒውክሌር ማብላያ ጣቢያ በመላክ ለመሰለል መሞከሯን ስማቸው እንዳይጠቀስ የፈለጉ አንድ የአሜሪካ ከፍተኛ ባለስልጣን መናገራቸውን ሮይተርስ በዘገባው አመልክቷል፡፡በዚህም የኒውክሌር ሙከራ ለማድረግ እየተዘጋጀች መሆንና አለመሆኗን የሚያሳይ ማስረጃም አልተገኘም ነው የተባለው፡፡የደቡብ ኮሪያ መካለከያ ሚኒስቴር በበኩሉ የፒዮንግያንግ መሪን ኪም ዮንግ ኡንን ትዕዛዝ የሚጠብቁ ለሙከራ ዝግጁ የሆኑ ስድስት የኒውክሌር ቦምቦች መኖራቸውን ማረጋገጡን አስታውቋል፡፡ሰሜን ኮሪያ እኤአ ባለፈው መስከረም ወር ካደረገችው የኒውክሌር ቦምብ ሙከራ በተጨማሪ  በተደጋጋሚ የሚሳኤል ሙከራዎችን አድርጋለች፡፡